[{"text_idx": "#000000", "text": "Uue telefoni asemel kunstiteos ehk kas tasub investeerida kunsti?"}, {"text_idx": "#000001", "text": "Investeerimine on kuum teema ning selleteemalisi raamatuid, artikleid, podcast\u2019e ilmub iga pa\u0308ev. Esimeses ja\u0308rjekorras kaalutakse investeerimist aktsiatesse, vo\u0303lakirjadesse vo\u0303i kinnisvarasse, LHV investeerimiskooli veebiseminaril tehti aga hiljuti juttu investeerimisest kunsti. Oma kogemust ja no\u0303u jagasid investor Riivo Anton ja galerii Temnikova & Kasela omanik Olga Temnikova."}, {"text_idx": "#000002", "text": "Kunsti investeerijate ringkond Eestis ei ole just u\u0308lema\u0308a\u0308ra suur, lisaks na\u0308hakse kunstiga tegelemist peamiselt rikkurite vo\u0303i teatud siseringi hobina. Siiski on hulk inimesi, kes valivad kunsti investeerimise tee. Sandra Jo\u0303geva na\u0308iteks on o\u0308elnud, et investeerib pigem Peeter Alliku maalidesse kui Tesla aktsiatesse."}, {"text_idx": "#000003", "text": "Kunsti investeerimine toimub vo\u0303rreldes aktsiate ja vo\u0303lakirjadega mo\u0303nevo\u0303rra teistmoodi. Olga Temnikova so\u0303nul tuleks kunsti investeerimise puhul arvestada, et see no\u0303uab aega ja su\u0308gavamat huvi kunsti vastu vo\u0303i siis va\u0308ga hea valdkonnas orienteeruva konsultandi kaasamist. \u201eKuigi kunsti saab osta nii oksjonilt, ateljeest, osta.ee-st vo\u0303i mujaltki, siis galeriist ostmine annab teosele kvaliteedima\u0308rgi,\u201c so\u0303nas ta. Kunsti investeeringuks ostes soovitab eragalerii omanik uurida, kas mo\u0303ni kunstimuuseum on ostnud kunstniku loomingut viimase 10 aasta jooksul vo\u0303i kas galerii on valmis ka to\u0308o\u0308d tagasi ostma. \u201eNeed mo\u0303lemad on ma\u0308rgid ja kinnitused teose (tuleviku)va\u0308a\u0308rtusest,\u201c selgitas galerist."}, {"text_idx": "#000004", "text": "Kui Eestis liigub hulk kunsti ikka otse kunstniku ateljeest uue omaniku ka\u0308tte, siis mujal maailmas soetatakse sellisel moel teoseid va\u0308ga va\u0308he \u2013 pigem toimuvad tehingud galeriide kaudu. Po\u0303hjus on lihtne \u2013 galeristide to\u0308o\u0308d ja no\u0303uandeid va\u0308a\u0308rtustatakse ning ollakse valmis ka selle eest maksma. Temnikova so\u0303nul on koosto\u0308o\u0308 kunstniku ja galeristi vahel igati tavapa\u0308rane praktika, sest ko\u0303ik kunstnikud ei soovi mu\u0308u\u0308gito\u0308o\u0308ga tegeleda. \u201eOn va\u0308ga raske olla u\u0308hekorraga o\u0303petaja, looja ja mu\u0308u\u0308ja,\u201c u\u0308tles Temnikova."}, {"text_idx": "#000006", "text": "Galerii omaniku hinnangul ostavad inimesed kunsti enamasti n-o\u0308 seina, ning investeeringuks ja kogumise eesma\u0308rgil soetatakse kunsti va\u0308hem. Siiski ma\u0308rkis Temnikova, et viimase aasta jooksul on u\u0308ldiselt kunstihuvi kasvanud, sest inimesed, kes on sunnitud kodus viibima, on ma\u0308rganud oma tu\u0308hje seinu."}, {"text_idx": "#000007", "text": "Huvi kunsti vastu pole kasvanud ainult Eestis, vaid ka mujal maailmas."}, {"text_idx": "#000008", "text": "Kuidas kujuneb aga teoste hind? Kunstiindeksi va\u0308lja to\u0308o\u0308tanud investori Riivo Antoni so\u0303nul mo\u0303jutab teose hinda hulk tegureid nagu suurus, ajastu, autor, teema ja ka meedium \u2013 kas tegemist on maali vo\u0303i graafilise lehega. Lisaks kehtib kunsti ostmisel ruutmeetri hind ehk suuremad to\u0308o\u0308d maksvad rohkem. \u201eKuigi kunsti ostmisest ja kogumisest mo\u0303eldakse tihti kui elitaarsest hobist \u2013 kunsti ostmiseks peab olema rikas \u2013, siis pa\u0308ris nii see siiski ei ole. Kui vaadata umbes 5000 Eestis tehtud kunstitehingut, siis neist 4000 puhul on tehingu hind va\u0308iksem kui 1000 eurot,\u201c kummutas Anton levinud mu\u0308u\u0308di. \u201eIgau\u0308ks, kes tahab kunsti osta, saab seda teha, soetades uue telefoni asemel mo\u0303ne graafika vo\u0303i noore kunstniku loomingu,\u201c lisas ta. Ka Temnikova kinnitas, et galerii klientide sekka on tulnud soodsama kunsti, umbes 1000-euroste teoste ostjad."}, {"text_idx": "#000009", "text": "Kunsti investeerimisel tasub arvestada pika tasuvusajaga, Antoni so\u0303nul on keskmine kunstiteose hoiuperiood umbes 30 aastat."}, {"text_idx": "#000010", "text": "Kes on ko\u0303ige populaarsemad kunstnikud?"}, {"text_idx": "#000011", "text": "Kuigi u\u0308htpidi vo\u0303ime ra\u0308a\u0308kida Eesti vaiksest ja va\u0308iksest kunstiva\u0308ljast, siis kunstioksjoneid toimub Eestis mitmeid, nagu nt Hausi traditsioonilised kunstioksjonid, Tartu noore kunsti oksjon, lisaks mitmed heategevust toetavad ettevo\u0303tmised. Mo\u0303ne aasta taguse oksjonistatistika po\u0303hjal so\u0303nas Anton, et ko\u0303ige enam kaubeldi siis Eduard Wiiralti, Richard Kaljo ja Edgar Valteri loominguga \u2013 mainitud kunstnike to\u0308o\u0308de hinnad moodustasid ku\u0308mnendiku oksjonite ka\u0308ibest. Temnikova & Kasela galeriis on viimasel ajal ko\u0303ige enam aga mu\u0308u\u0308giks la\u0308inud Edith Karlsoni, Kaido Ole, Jaanus Samma, Kris Lemsalu ja Flo Kasearu looming."}, {"text_idx": "#000012", "text": "Kunstiga mitte nii sina peal oleva inimese jaoks vo\u0303ib kaasaegne kunst ja\u0308a\u0308da sageli arusaamatuks ning autori so\u0303num mo\u0303istetamatuks. Antoni so\u0303nul ei peaks aga selles probleemi na\u0308gema. \u201eKui ostad teose, mille puhul ei ole liiga selge, mida kunstnik o\u0308elda tahab, siis tasub teada, et see omakorda treenib aju ja mo\u0303tlemist.\u201d"}, {"text_idx": "#000013", "text": "Uuringud na\u0308itavad, et to\u0308o\u0308kohtadel, kus ruumidesse on toodud kaasaegset kunsti, tunnevad inimesed end paremini, nende soov tegutseda on suurem. Samasugune vo\u0303iks olla kaasaegse kunsti mo\u0303ju na\u0308iteks u\u0308likooli ruumides."}, {"text_idx": "#000014", "text": "\u201eKui sa ei tea, milline kunst vo\u0303i kelle looming sulle meeldib, siis tuleb ka\u0308ia galeriides ning vaadata ja vaadata \u2013 vo\u0303imalik, et oma maitse ja eelistuste mo\u0303istmiseks on vaja a\u0308ra na\u0308ha ligi 10 000 teost,\u201c so\u0303nas Anton. \u201eKunstiteose ostmise puhul on kahtlemata oluline, et see meeldiks \u2013 emotsioon on va\u0308ga ta\u0308htis. Ku\u0308ll ei tasu ainult selle po\u0303hjal ostu teha, vaid peaks ka muid aspekte kaaluma,\u201c ta\u0308iendas Temnikova."}, {"text_idx": "#000015", "text": "Mauri Gross: Kunst on ku\u0308ll to\u0303sine asi, aga eks vo\u0303ib ma\u0308ngida ka ja ma\u0308ngul ei ole piire!"}, {"text_idx": "#000017", "text": "AkzoNobeli kunstipreemia pa\u0308lvis Ludmilla Siim"}]